Մեր հաջորդ զրուցակիցը «Արա և Այծեմնիկ» ԲԲԸ տնօրեն Արթուր Ամիրխանյանն է: Նա նույնպես փաստարկված, կտրոններ ներկայացնելով է հերքում տեղեկությունները, թե իբր իրենք ընդամենը 204 000 դրամ են տեղական հարկ մուծում: Պարոն Ամիրխանյանը նախ ներկայացրեց, որ իրենք մշտապես ընդգրկվում են ՀՀ 300 խոշորագույն հարկատուների ցանկում, ինչը հեշտությամբ կարելի է ստուգել պաշտոնական կայքերից, որոնցում տեղադրվում է խոշոր հարկատուների ցուցակը: Այս ընկերության՝ 2013-ին պետբյուջե վճարած հարկերի ընդհանուր գումարը գերազանցում է 120 միլիոնը: Միլիարդ 200 միլիոնից ավելի էլ վճարումներ են կատարվել հայռուսգազարդին և էլցանցին: 2013-ի ընթացքում Արշալույսի գյուղապետարան ընկերությունը վճարել է 870 000-ի հողի հարկ, 306 000-ի գույքահարկ և 127 000-ի՝ վարձավճարներ: Տասնյակ անգամ ավելի էլ վճարվել է այլ համայնքների տեղական բյուջեներին: Խնդիրն այն է, որ «Արա և Այծեմնիկ» նույնպես իրավաբանական հասցեն տեղափոխել է Արշալույսից, քանի որ գյուղապետարանը, Զարզանդ Գրիգորյանի օրոք, փորձել է անհիմն խանգարել ընկերության գործունեությանը, օրենքից չբխող տույժեր, տուգանքներ կիրառել: Իհարկե, հետագայում, դատական կարգով այդ ապօրինությունները վերացվել են, սակայն, ինչպես Ամիրխանյանն է պնդում, իրենք ժամանակ չեն կարող վատնել այդքան անիմաստ դատական քաշքշուկների մեջ: Ամիրխանյանը հավելեց նաև, որ իրենք հարկադրված են եղել փաստաբանի հետ պայմանագիր կնքել և տասնյակ դատական գործընթացների մասնակցել՝ խորհուրդ տալով իրենց փաստաբան գուրգեն Գրիգորյանից ճշտել, թե ինչ ապօրինություններ է իրեն թույլ տվել Արշալույսի գյուղապետ Զարզանդ Գրիգորյանը: Փաստաբանի հետ զրուցել ենք, սակայն, մինչ զրույցին անդրադառնալը նշենք, որ մեզ ներկայացված բազմաթիվ կտրոնները փաստում են, որ 2013-ին Մանվել Գրիգորյանը, որպես ֆիզիկական անձ, Արշալույսի տեղական բյուջե է վճարել 947 000 դրամի հողի հարկ, 210 000-ի գույքահարկ և 25 000-ի վարձավճար, իսկ իր հետ փոխկապակցված անձինք՝ 3 մլն 700 000 դրամի տեղական հարկ: Պատգամավորը տասնյակ անգամ ավելի տեղական տուրքեր էլ վճարել է այլ ՏԻՄ-երի, նույն այն պատճառներով, որոնց անդրադարձանք իրավաբանական անձանց դեպքում: